Elektrisiteitswerkers in hospitaal ná groep toesakArgieffoto: SAPD Drie werknemers van die Stad Kaapstad, van wie een in ŉ kritieke toestand is, is in die hospitaal opgeneem nadat hulle aangerand is terwyl hulle besig was om elektrisiteitsdienste in Gugulethu te lewer. Xanthea Limberg, burgemeesterskomiteelid vir informele nedersettings, water en vullisdienste, sê die voorval het Dinsdag omstreeks 12:00 gebeur. Volgens Limberg is die drie werkers van die stad se elektrisiteitsdepartement na Gugulethu ontplooi om daar ŉ elektrisiteitsprobleem te hanteer. Hulle is deur ŉ groep mense aangeval en ernstig aangerand. “ŉ Munisipale voertuig is beskadig, terwyl nog ŉ regeringsvoertuig aan die brand gesteek is,” het Limberg gesê. Dit is nie duidelik wat die motief vir die aanval was nie. Limberg sê die drie werkers is na ŉ hospitaal gehaas, waar twee tans in ŉ stabiele toestand en die derde in ŉ kritieke toestand is. “Dit is absoluut hartverskeurend dat hierdie die omstandighede is waaronder ons personeel en kontrakteurs moet werk. Die stad is toegewyd daaraan om topgehalte dienslewering te bied, maar die omstandighede op grondvlak maak dit dikwels onmoontlik vir die stad se werknemers om hul pligte uit te voer,” het sy gesê. “Baie van ons departementele werknemers en kontrakteurs moet op ŉ daaglikse basis hul lewens in gevaar stel om dienste aan ons gemeenskappe te lewer.” Limberg sê die stad ondersoek tans hoe hulle die werkers en hul gesinne kan bystaan. Intussen word die saak ook deur die SAPD ondersoek. Die stad het ook ŉ beloning van R5 000 uitgeloof vir enigiemand wat inligting kan verskaf wat tot die inhegtenisneming van verdagtes kan lei.